32001D0905
L 335/22
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 18 декември 2001 година
за одобряване на представената от Белгия и Нидерландия програма за ликвидиране на болестта на Ауески относно допълнителните гаранции за свинете, предназначени за териториите на Белгия и Нидерландия и за изменение на Решения 93/244/ЕИО и 2001/618/ЕО
(нотифицирано под № С(2001)4384)
(2001/905/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаването на Европейската общност,
като взе предвид Директива 64/432/ЕИО на Съвета от 26 юни 1964 г. относно проблеми, свързани със здравето на животните, които засягат търговията в Общността с говеда и свине (1), последно изменена с Директива 2000/20/ЕО (2) и по-специално член 9, параграф 2 от нея,
като има предвид, че:
(1)
Допълнителните гаранции, свързани с прилагането на програми за ликвидирането на болестта на Ауески, приложими при търговията със свине в рамките на Общността и списъците с териториите на държавите-членки, в които се прилагат одобрените програми за борба срещу болестта, са определени в Решение 93/244/ЕИО на Комисията (3), последно изменено с Решение 2001/746/ЕО (4), което, считано от 1 юли 2002 г., ще бъде отменено и заменено с разпоредбите на Решение 2001/618/ЕО (5), изменено с Решение 2001/746/ЕО.
(2)
С писма от 14 септември 2001 г. и 18 октомври 2001 г. Белгия и съответно Нидерландия предоставиха на Комисията информация за програмата си за борба и ликвидиране на болестта на Ауески. Тези програми трябва да помогнат за ликвидирането в бъдеще на болестта на Ауески на териториите на Белгия и Нидерландия.
(3)
Съгласно разпоредбите на член 9, параграф 2 от Директива 64/432/ЕИО Комисията разгледа програмите. Те отговарят на критериите, определени в член 9, параграф 1 от посочената директива, и следователно могат да бъдат одобрени.
(4)
Решения 93/244/ЕИО и 2001/618/ЕО трябва да бъдат изменени, за да включат териториите на Белгия и Нидерландия в списъка с териториите на държавите-членки или на регионите от държавите-членки, в които се прилагат програми за борба срещу болестта, така че Белгия и Нидерландия да могат да поискат някои допълнителни гаранции при търговията със свине в рамките на Общността.
(5)
Белгийските и нидерландските власти прилагат към националната търговия с прасета правила, които са поне еквивалентни на тези, предвидени с допълнителните гаранции, утвърдени от законодателството на Общността.
(6)
Тези допълнителни гаранции обаче не трябва да бъдат искани от държавите-членки или от регионите на държаните-членки, които се считат за свободни от болестта на Ауески.
(7)
Мерките, предвидени от настоящото решение, са в съответствие със становището на Постоянния ветеринарен комитет,
ПРИЕ НАСТОЯЩОТО РЕШЕНИЕ:
Член 1
Програмите, представени от Белгия и Нидерландия с цел ликвидирането на болестта на Ауески, се одобряват.
Допълнителните гаранции, които Белгия и Нидерландия могат да изискват по отношение на търговията със свине в рамките на Общността, са гаранциите, предвидени в Решение 93/244/ЕИО, до 1 юли 2002 г. и тези, предвидени в Решение 2001/618/ЕО и последващите го изменения, след тази дата.
Член 2
Текстовете на приложение I към Решение 93/244/ЕИО и на приложение II към Решение 2001/618/ЕО се заменят с текста в приложението към настоящото решение.
Член 3
Настоящото решение се прилага от 1 януари 2002 г.
Член 4
Адресати на настоящото решение са държавите-членки.
Съставено в Брюксел на 18 декември 2001 година.